**Jozef Ščasný** (\* 10. apríl 1813, Borský Peter – † 1. december 1889, Bratislava) bol slovenský rímskokatolícky kňaz, národný pracovník, mecén. Bol
stúpencom myšlienky národnokultúrneho zjednotenia a česko-slovenskej spolupráce. Značnú časť svojho osobného majetku venoval na národné, kultúrne alebo náboženské ciele.

Životopis
---------

Narodil sa 10. apríla 1813 v Borskom Svätom Petre v rodine notára Ondreja Ščasného a Agnesy rod. Pappovej. .Študoval v Skalici. Absolvoval strednú školu v Ostrihome a Nitre a katolíckú teológiu na peštianskej univerzite.  Roku 1836 ho vysvätili za kňaza. Ako kaplán účinkoval v Drietome, Nitre, Chynoranoch a Uhrovci. Ako farár pôsobil v Dražovciach a Močenku. Do Drážoviec prišiel roku 1847, kde blahodárne pôsobil štyri roky, zakladajúc i spolky triezlivosti. Roku 1850 odišiel do Močenku, kde pôsobil až do roku 1868 vzdal fary, lebo bol znechutený bojmi s maďarónskymi šovinistami V tejto obci zanechal cennú pamiatku — dal vystaviť na vyvýšenom mieste kalváriu. Kratší čas sa zdržiaval v rodných Búroch (Borský Peter), potom žil na penzii v Bratislave až do úmrtia 1. decembra 1889. Pochovaný je na Ondrejskom cintoríne.

Pre Jozefa Ščasného mal veľký význam jeho uhrovský pobyt. Tu sa spriatelil s Ľudovítom Štúrom a jeho starším bratom Karolom. Prostredníctvom nich sa zapojil do mladoslovenského hnutia (mal aj slovanské prímeno Borislav) a pracoval v tajnej spoločnosti Vzájomnosť, ktorú založil Skaličan Alexander Boleslavín Vrchovský. Takto sa stal významným reprezentantom katolíckeho duchovenstva v národno-zjednocovacích snahách. Jeho meno nájdeme v podpisovej akcii za povolenie Štúrových novín, zo strany mladých bernolákovcov patril medzi prvých podporovateľov spolku Tatrín(do Tatrína vstúpil v rámci štvrtého zasadnutia 9. augusta 1847) - predobrazu budúcej Matice slovenskej, bol členom jeho výboru i pravopisnej komisie, horlivo propagoval spolky miernosti (napísal o nich články do Slovenských národných novín i Orla tatránskeho).

K významnému postaveniu a autorite medzi slovenskými národovcami mu vo veľkej miere okrem vlastných zásluh prispelo aj dlhoročné priateľstvo s Jánom Hollým, ktorý bol pre národne cítiacu inteligenciu symbolom slovenskosti a všeobecne uznávaná autorita. Po jeho smrti po skončení revolúcie 1848 - 1849, inicioval v slovenskej verejnosti otázku postavenia pomníka a celonárodnej zbierky naň. Jozef Ščasný vydal vlastným nákladom na storočnicu jeho narodenia brožúru Ignáca Kaviaka o Hollého živote a diele. Keď v roku 1863 začala rozvíjať činnosť Matica slovenská, Ščasného meno opäť nachádzame ako člena jej výboru a podporovateľa jej vydavateľského úsilia.

Mecénska aktivita
-----------------

15. apríla 1886 svätil v tichosti zlatú svätú omšu z ktorej príležitosti venoval Spolku sv. Vojtecha 10 000 zlatých na vydania Písma svätého po slovensky, a zvlášť 100 dukátov prekladateľovi Sasinkovi. Svoju bohatú knižnicu taktiež venoval Spolku sv. Vojtecha ako aj ďalších 1000 zlatých.

Pamiatky
--------

* v Nitre-Dražovciach je po ňom pomenovaná jednu z ulíc.
* Budova fary a pamätná tabuľa v Nitre-Dražovciach odhalená 24. októbra 1943.

Referencie
----------

1. 1 2  Záznam o narodení a krste v matrike
2. 1 2  T. Lengyelová;I.Mrva *Historický kalendár - Slovensko*, s. 90.
3. ↑  T. Lengyelová;I.Mrva *Historický kalendár - Slovensko*, s. 298.
4. 1 2 3 4 5 6 7 8  *Ščasného ulica v mestskej časti Dražovce*, s. 18.
5. 1 2 3 4 5 6 7    *Pamiatke Jozefa Ščasného*, s. 7.
6. 1 2    *130 rokov od smrti Jozefa Ščasného*, s. 4.
7. ↑   J. Škultéty *Národný duch sloveský v Novom Meste a jeho okolí pred prevratom*, s. 738.

Literatúra
----------

* Ščasného ulica v mestskej časti Dražovce. *Nitra kutúrno-spoločenský mesačník* (Nitra: Mesto Nitra), február 2018, roč. 42, čís. 2, s. 18. Dostupné online [cit. 2019-03-03]. Archivované 2019-03-06 z originálu.
* LENGYELOVÁ, Tünde; MRVA, Ivan. *Historický kalendár - Slovensko*. Bratislava : Perfekt, 2015. ISBN 80-8046-336-0. S. 90 - 298.
* Pamiatke Jozefa Ščasného. *Slovák* (Bratislava), október 1943, roč. 25, čís. 246, s. 7. Dostupné online [cit. 2019-03-03].
* 130 rokov od smrti Jozefa Ščasného. *Gardista* (Bratislava), máj 1943, roč. 5, čís. 110, s. 4. Dostupné online [cit. 2019-03-03].
* Jozef Škultéty. Národný duch sloveský v Novom Meste a jeho okolí pred prevratom. *Slovenské pohľady* (Martin), december 1926, roč. 42, čís. 12, s. 738. Dostupné online [cit. 2019-03-03].

Externé odkazy
--------------

* Záznam o narodení a krste v matrike - farnosť Borský Mikuláš; pokrstený ako Josephus Staszny